[{"text_idx": "#000001", "text": "Inter la 12a kaj 16a de au\u0306gusto 2021 partoprenis tri EKC-anoj en kunveno en Kroatio rilate unu el la Erasmus + projektoj en kiuj ni aktivas. Kio okazis tie? Jen sube raporto."}, {"text_idx": "#000002", "text": "Pri kio temas la projekto?"}, {"text_idx": "#000003", "text": "La kunsido okazis en la kroata urbeto \u0110ur\u0111evac, kiu situas nordoriente en la lando, apud Hungario. En g\u0302i trovig\u0302as pluraj aktivaj esperantistoj kiuj menciinde fondis la Dokumentan Esperanto-Centron (DEC), kiu prenis por si la mision arkivi kaj konservi dokumentojn rilate al la historio de la Esperanto-Movado. Al tiuj aktivuloj ni s\u0302uldas ankau\u0306 la glatan organizon de tiu c\u0302i kunsido."}, {"text_idx": "#000005", "text": "La ideo de la projekto Reta Edukado Nun naskig\u0302is komence de la kronvirusa pandemio, kiu subite enretigis vivojn, edukadon kaj konsekvence evidentigis adaptig\u0302an bezonon. La projekto g\u0302enerale celas transdonadon de spertoj kaj scioj rilate retan edukadon, pretigi vojon por postaj iniciatoj pere de engag\u0302igo de aktivuloj kaj kreo de materialoj por uzado de aliaj organizaj\u0302oj kaj individuoj."}, {"text_idx": "#000006", "text": "Tiu c\u0302i kunsido estis la unua c\u0302eesta de la tuta projekto kaj portis fokuson pri arkivado en la Esperanto-Movado. Menciinde c\u0302efrolis ankau\u0306 bitigado kaj enretigo de materialoj kaj konservado de paperaj arkivoj. Estas cetere temo kiu respondis al aktualaj\u0302oj en periodo kiam estas diskutita la estonteco de la Centra Oficejo de UEA kaj TEJO en Roterdamo kaj g\u0302iaj arkivoj."}, {"text_idx": "#000007", "text": "Sara enkondukas al la projekto"}, {"text_idx": "#000008", "text": "Rilate spertotransdonon okazis pluraj ric\u0302aj prelegoj pri diversaj iniciatoj, kies ligiloj disponeblas sube kaj certe vizitindas."}, {"text_idx": "#000009", "text": "Prelegis Ana Manero el Hispana Esperanto-Federacio (HEF) pri sia longdau\u0306ra laboro rilate la Esperanto-Bibliotekon Juan Re\u0301gulo Pe\u0301rez en Madrido kaj Bitotekon. Tiu estas impona projekto de tiu biblioteko kiu disponigas amason da libroj kaj dokumentoj de tiu hispana kolekto. Simile, La\u0301szlo\u0301 Szilva\u0301si venis de Budapes\u0302to por prezenti sian iniciaton STEB: Scienca Teknika Esperanto-Biblioteko, kiu kolektadas fakajn kaj teknikajn materialojn rekte atingeblajn rete, responde al manko de disponeblaj materialoj tiuterene."}, {"text_idx": "#000010", "text": "La kazo de arkivado en Esperantujo estis traktita de Pascal Dubourg, historiisto laboranta en Berlino kiu interalie interesig\u0302as pri la historio de la Movado. Li evidentigis la defiojn de arkivoj de Esperantujo, kiuj trovig\u0302as dise tra la mondo kaj ne c\u0302iam estas profesie prizorgataj. Pascal ankau\u0306 prezentis kelkajn el siaj projektoj kiel Militrakontoj, kiu prilumas la transnaciecon de la Dua Mondmilito pere de esperantlingvaj personaj rakontoj kaj beletraj\u0302oj."}, {"text_idx": "#000011", "text": "Ni ankau\u0306 au\u0306dis pri eldonado kaj kompostado de materialoj (paperaj au\u0306 retaj) pere de prelegoj de Josip Pleadin kaj Przemys\u0142aw Wierzbowski (\u201cPs\u0302emek\u201d). Tiu lasta okazis rete, samtempe c\u0302eestis la kunsidanoj en Kroatio kaj aliaj retaj partoprenantoj."}, {"text_idx": "#000012", "text": "EKC estis tie reprezentita de tri membroj: Marion kaj du volontuloj, Lucas kaj mi mem, Valentin. Estis okazo por nia loka asocio kolekti spertojn pri kiel pli bone zorgi siajn arkivojn, alivorte certigi pri spuroj de sia agado en la historio de la Movado. Ni intervjuis organizantojn de la projekto, kies voc\u0302o au\u0306deblas en pluraj niaj radioelsendoj. Se vi volas pli da detaloj pri la historio de la projekto entute, Sara Spano\u0300 kaj Francesco Maurelli rakontis c\u0302ion al niaj c\u0302eestantoj: vidu la subajn elsendojn de Esperanto-Magazino:"}, {"text_idx": "#000013", "text": "Ni aldone malkovris iom da Kroatio, kaj menciinde la sidejon de DEC, fres\u0302konstruita domo en kiu kus\u0302as profesie traktataj dosierujoj plenaj je esperantistaj historiaj\u0302oj. Gratulon al Josip kiu kolektadis kaj traktadis tiujn trezorojn tra la jardekoj!"}, {"text_idx": "#000014", "text": "Josip prezentas la arkivadan laboron de DEC"}, {"text_idx": "#000015", "text": "Inter la konkludoj de tiu renkontig\u0302oj estas planita verko de tre koncizaj rekomendoj pri arkivado cele al lokaj asocioj, kiel la nia, por glate enkonduki aktivulojn al arkivado. Ni povis ankau\u0306 rapide apliki la rekomendojn post la renkontig\u0302o kiam ni ricevis 20 skatolojn da revuoj. Danke al retlisto menciita dum la kunsido () ni trovis tau\u0306gajn ricevontojn por valorigi tiun kolekton."}, {"text_idx": "#000016", "text": "De persona vidpunkto, mi ankau\u0306 konsciig\u0302is pri la valoro de arkivoj. La spertoj transdonitaj pripensigis min pri la stato de la arkivoj de TEJO, en kiu mi aktivas. Mi konsekvence komencis levi la temon de ilia estonteco ene de la organizo."}, {"text_idx": "#000017", "text": "Nia sekva kunsido estas planita en Decembro en Bjalistoko c\u0302e BES kaj temos interalie pri au\u0306torrajtoj. G\u0302is tiam!"}, {"text_idx": "#000021", "text": "La kanto pri la murdita juda popolo"}]